በርግጥም የሀገራችን ኪነጥበብ አማጺ ያንሰዋል። ከተለመደው መንገድ የሚያፈነግጡ ከያንን ብዙ የሉንም፡፡ ለማፈንገጥ ወይም እምብዛም ባልተሄደበት መንገድ ለመሔድ የአማጺነት መንፈስ ሊኖር ይገባል፡፡ ይህ አማጺ ከያኒ ግቡ ተደራሲውን ማስተማርና ማንቃት ላይሆን ይችላል፡፡ ከማስተማር ይልቅ ውበት - በቅርጽ መዝናናት፣ በሃሳብ መጽናናትና በስሜት መጫወት - ግድ ይለው ይሆናል፡፡ ውበት ደግሞ ሰውም ይስራው ፈጣሪ ምትሃታዊ ሃይል አለው- እንደ መስክ አበባ መንፈስን ያለመልማል፤ የኪነቱ አጣጣሚ አዲስ ዓይን እንዲኖረው ያደርገዋል፤ ውበት ለማጣጣም በመቻሉም የአዋቂነትና የዕድለኝነት መንፈስ ይሰማዋል፤ በዚህም የተነሳ የኪነቱ ቤተኛ ለራሱ ያለው ከበሬታ እንዲያድግ ያስችለዋል - በአብዛኛው። ይህ ማለት ግን ይህ ዋና ግቡ ትምሕርት መስጠት ያልሆነው የኪነት ሥራ ለአንዳንዶች አይኮመጥጣቸውም፤ አይሰነፍጣቸውም ማለት አይደለም፡፡
